b'\n_START_ARTICLE_\nKiljavan opisto\n_START_PARAGRAPH_\nKiljavan opisto on Palkansaajien koulutuss\xc3\xa4\xc3\xa4ti\xc3\xb6n yll\xc3\xa4pit\xc3\xa4m\xc3\xa4 Nurmij\xc3\xa4rvell\xc3\xa4 sijaitseva kansanopisto. Opisto sijaitsee Kiljavalla S\xc3\xa4\xc3\xa4ksj\xc3\xa4rven rannalla._NEWLINE_Kiljavan opisto tarjoaa runsaasti ty\xc3\xb6el\xc3\xa4m\xc3\xa4n kehitt\xc3\xa4miseen ja edunvalvontaan liittyvi\xc3\xa4 kursseja. Opistossa voi suorittaa ammattitutkintoja ja tarjonnassa on lis\xc3\xa4ksi harrastustoimintaan liittyvi\xc3\xa4 kursseja.\xc2\xa0_NEWLINE_Keskusj\xc3\xa4rjest\xc3\xb6ille, ammattiliitoille ja ty\xc3\xb6tt\xc3\xb6myyskassoille j\xc3\xa4rjestet\xc3\xa4\xc3\xa4n henkil\xc3\xb6st\xc3\xb6n ammatillista lis\xc3\xa4- ja t\xc3\xa4ydennyskoulutusta. Koulutusta j\xc3\xa4rjest\xc3\xa4\xc3\xa4 SAK:n Kehitt\xc3\xa4miskeskus._NEWLINE_Kiljavan opisto ja Voionmaan opisto yhdistyiv\xc3\xa4t vuoden 2016 alussa ja Voionmaan opisto muutti Yl\xc3\xb6j\xc3\xa4rvelt\xc3\xa4 Tampereelle kes\xc3\xa4ll\xc3\xa4 2016 ja muutti nimekseen Voionmaan koulutuskeskus._NEWLINE_Voionmaan koulutuskeskus tarjoaa nuorille ja aikuisille suunnattuja pitki\xc3\xa4 kansanopistolinjoja median ja viestinn\xc3\xa4n sek\xc3\xa4 kulttuurin alalta. Lis\xc3\xa4ksi Tampereella voi suorittaa avoimen yliopiston opintoja kasvatustieteest\xc3\xa4 ja psykologiasta._NEWLINE_Kiljavan opisto j\xc3\xa4rjest\xc3\xa4\xc3\xa4 Nurmij\xc3\xa4rven ja Tampereen lis\xc3\xa4ksi koulutusta Helsingiss\xc3\xa4, Kirkkonummella, Kuopiossa, Oulussa ja Vaasassa._NEWLINE_Kiljavan opiston nelikerroksinen p\xc3\xa4\xc3\xa4rakennus on valmistunut 1950. Opiston yhteydess\xc3\xa4 toimii Hotelli Kiljavanranta._NEWLINE_Opiston tiloissa toimii my\xc3\xb6s Humanistisen ammattikorkeakoulun toimipiste HUMAK Nurmij\xc3\xa4rvi.'